ድርቁን ለመቋቋም 1.4 ቢሊዮን ዶላር ያስፈልጋል 
መንግሥት ከዓለም አቀፍ ተቋማት ጋር ሲያካሂድ በቆየው የዳሰሳ ቅኝት የድርቅ ተጎጂዎች ቁጥር 10.2 ሚሊዮን የደረሰ መሆኑ ሲታወቅ፣ ችግሩ እስከ ታኅሳስ 2009 ዓ.ም. ድረስ የሚቀጥል በመሆኑ 1.4 ቢሊዮን ዶላር እንደሚያስፈልግ ተገለጸ፡፡በምክትል ጠቅላይ ሚኒስትር ደመቀ መኮንን የሚመራው ብሔራዊ አደጋ መከላከልና ዝግጁነት ኮሚቴ፣ ኅዳር 27 ቀን 2008 ዓ.ም. ድርቁን በሚመለከት እስካሁን በተሠሩ ሥራዎችና በተካሄደው ቅኝት ላይ መክሯል፡፡በዚህ ሪፖርት 189 ወረዳዎች ከፍተኛ ድርቅ እንደተከሰተባቸውና 89 ወረዳዎች ደግሞ መለስተኛ ድርቅ የገጠማቸው መሆኑ ተጠቅሷል፡፡ በአጠቃላይ በቅኝት ሪፖርቱ እንደተመለከተው 10.2 ሚሊዮን ወገኖች አስቸኳይ ድጋፍ እየተደረገላቸው እስከ ታኅሳስ 2009 ዓ.ም. መቆየት ይኖርባቸዋል ተብሏል፡፡በኤልኒኖ ክስተት ምክንያት የተፈጠረው ድርቅ የምግብ፣ የውኃና የከብቶች መኖ እጥረት ፈጥሯል፡፡ ለእነዚህ ወረዳዎች 1.9 ሚሊዮን ሜትሪክ ቶን እህል እንደሚያስፈልግ ተመልክቷል፡፡በእነዚህ አካባቢዎች ለሚገኙ 916 ትምህርት ቤቶች በዓለም የምግብ ድርጅት አማካይነት ምገባ እየተካሄደ ነው፡፡ የኢትዮጵያ መንግሥት ለእነዚህ ትምህርት ቤቶች ምገባ የሚሆን 42 ሚሊዮን ብር በማውጣት የተለያዩ ቁሳቁሶችን ማሟላቱን በእርሻና ተፈጥሮ ሀብት ሚኒስቴር፣ የአደጋ መከላከልና ዝግጁነት ዘርፍ ሚኒስትር ዴኤታ አቶ ምትኩ ካሳ ለሪፖርተር ገልጸዋል፡፡ይህንን ሥራ በማካሄድ በኩል ፈታኝ ከነበሩ ጉዳዮች መከካከል የትራንስፖርት አቅርቦት ተጠቃሽ ችግር እንደነበርና ችግሩን ለመፍታት ሰፊ ሥራ መሠራቱን አቶ ምትኩ ገልጸው፣ መንገድ በሌላቸው አካባቢዎች ሔሊኮፕተሮች አገልግሎት መስጠታቸውን አስረድተዋል፡፡እስካሁን ለጋሾች 163 ሚሊዮን ዶላር ለመስጠት ቃል ቢገቡም ገንዘቡ እንዳልተለቀቀ አቶ ምትኩ ገልጸው፣ መንግሥት ችግሩ ከተከሰተ ጊዜ ጀምሮ ከራሱ በጀት ሦስት ቢሊዮን ብር ወጪ በማድረግ ችግሩን ለመቋቋም እየሠራ መሆኑን አስረድተዋል፡፡ በድርቁ ምክንያት ችግር ለገጠማቸው ሕፃናት፣ ነፍሰ ጡሮችና የሚያጠቡ እናቶች አልሚ ምግቦች እየተከፋፈሉ መሆኑን፣ በአገር ውስጥ የሚገኙ የአልሚ ምግብ አምራች ፋብሪካዎች በተሰጣቸው አቅጣጫ 78 ሺሕ ኩንታል አልሚ ምግቦች በማምረት ላይ መሆናቸውም ተገልጿል፡፡ይህ በዚህ እንዲህ እንዳለ በተደጋጋሚ በድርቅ የሚጠቁ የትግራይና የአማራ ክልላዊ መንግሥት ወረዳዎች በ2007 ዓ.ም. የምርት ዘመን በተፈጠረው የአየር ንብረት ለውጥ ለዳግም ችግር የተጋለጡ ሲሆን፣ የዕለት ዕርዳታ ፈላጊዎችም ቁጥር እየጨመረ መምጣቱ ተገልጿል፡፡ ድርቁ ከጥር በኋላ እንደሚከፋ እየተነገረ ነው፡፡በአማራ ክልል ምሥራቃዊ አካባቢዎች ደግሞ በቂ ዕርዳታ እየቀረበ ባለመሆኑ፣ ነዋሪዎች ችግር ውስጥ መውደቃቸውን ይናገራሉ፡፡በትግራይ ክልል በደቡባዊ ዞን እንደ ራያና አዘቦ ባሉ ወረዳዎች የዕለት ዕርዳታ ያስፈልጋቸዋል የተባሉት ነዋሪዎች በተረጅዎቹ ቁጥር ልክ ዕርዳታው አለመቅረቡንም እየገለጹ ነው፡፡የራያና አዘቦ አስተዳደር የሥራ ኃላፊዎች እንደገለጹት፣ ዕርዳታ ያሻቸዋል ተብለው የተለዩትና ለክልሉ የተላከው የተረጅዎች ቁጥር 124 ሺሕ ቢሆንም፣ የተላከው ዕርዳታ ግን ለ87,005 ተረጂዎች መሆኑን ገልጸዋል፡፡ የትግራይ ክልል የሥራ ኃላፊዎች እንደገለጹት ደግሞ፣ ዕርዳታ ለሚሹ የክልሉ ተረጂዎች ምርት እየተከፋፈለ ቢሆንም እጥረቱ አለ ይላሉ፡፡የአማራ ክልል ፕሬዚዳንት አቶ ደጉ አንዳርጋቸው ችግሩን ለመቋቋም አስፈላጊ ናቸው የተባሉ ሥራዎች እየተሠሩ ቢሆንም፣ በአሁኑ ወቅት እየተረዱ ያሉት 1.4  ሚሊዮን የክልሉ ነዋሪዎች መሆናቸውን፣ በቀጣዩ ጥር ወር የዕለት ዕርዳታ ፈላጊዎች ቁጥር ወደ 2.2 ሚሊዮን ያድጋል ብለዋል፡፡በአማራ ክልል በ69 ወረዳዎች ድርቅ መከሰቱን የገለጹት ፕሬዚዳንቱ፣ በዕርዳታ አሰጣጡ ከመልካም አስተዳደር ጋር በተያያዘ እየታየ ነው የተባለውን ክፍተት ለመቅረፍ ጥረት ይደረጋል ብለዋል፡፡ በትግራይ ክልልም የዕለት ዕርዳታ እንዲሰጣቸው የተለዩት 913 ሺሕ መሆናቸውን የክልሉ ግብርና ቢሮ ኃላፊ አቶ ጀሚል መሐመድ ገልጸዋል፡፡እስካሁን በፌዴራል መንግሥት እየተሰጠ ካለው ዕርዳታ በተጨማሪ፣ የክልሉ መንግሥት 200 ሚሊዮን ብር በመመደብ ለዕለት ዕርዳታ ፈላጊዎች ዕርዳታ እየሰጠ ነው ይላሉ፡፡በተለይ በምሥራቅ በለሳ ሪፖርተር ያገኛቸው አርሶ አደሮች ግን ዕርዳታው በበቂ ሁኔታ እየቀረበ አይደለም ይላሉ፡፡ ለአንድ ቤተሰብ የሚሰጠው ዕርዳታ እየተቀነሰ እየተሰጠ መሆኑንና ዕርዳታ አሰጣጡም ኢፍትሐዊ ነው ብለው እንደሚያምኑ ተናግረዋል፡፡ ‹‹መንግሥት አሠራሩን ይፈትሽልን፡፡ ዕርዳታ የሚያስፈልጋቸው ነዋሪዎችም አለመካተታቸው ችግር እየፈጠረ ነው፤›› ይላሉ፡፡የምሥራቅ አለማጣ ወረዳ አስተዳዳሪ አቶ ጀምበር አያልነህ፣ ያለውን ችግር ለመቋቋም በሙሉ አቅም እየተሠራ ቢሆንም ተጨማሪ እገዛ ያስፈልጋል ብለዋል፡፡ ለአንድ ቤተሰብ 15 ኪሎ ግራም እየታሰበ የሚሰጥ ስለሆነ የአቅርቦት መቀነስ የታየው ሊረዱ የሚገባቸውን ለማካፈል ነው ብለው፣ በተለይ ተጨማሪ የውኃ ማመላለሻ ቦቴ ያስፈልጋል ሲሉም ተናግረዋል፡፡ከምግብና ከውኃ ችግሩ በተጨማሪ የጤና ችግር አሳሳቢ መሆኑ ታይቷል፡፡  በአማራ ክልል ድርቁ በተከሰተባቸው አካባቢዎች ያሉ ወደ 11 ሺሕ የሚጠጉ ነዋሪዎች በእከክ የተያዙ ሲሆን፣ በክልሉ መንግሥት አፋጣኝ ሕክምና እንዲሰጣቸው እየተደረገ ነው ተብሏል፡፡ የክልሉ ፕሬዚዳንት ከ11 ሺሕ ተረጂዎች ውስጥ እስካሁን ስምንት ሺሕ ያህሉ ሕክምና ተሰጥቷቸዋል ብለዋል፡፡ በ48 ትምህርት ቤቶች ውስጥ ተማሪዎች በተገቢው ሁኔታ እየተማሩ ባለመሆናቸው የምግብ ፕሮግራም ሊጀመር መሆኑ ተገልጿል፡፡የክልሎቹ የሥራ ኃላፊዎች ግን ያለውን ችግር ለመቀነስ አስፈላጊው ሥራ ስለመሠራቱ ይገልጻሉ፡፡ ከመጠባበቂያ ጭምር በጀት በመውሰድ ችግሩን ለመቋቋም እየተሠራ ነው ብለዋል፡፡ ቁጥራቸው እየጨመረ ይመጣሉ የተባሉትን ተረጂዎችንም ለመታደግ የሚያስችል ዝግጅት መኖሩንም ያስረዳሉ፡፡ እስካሁን በሰው ሕይወት ላይ የደረሰ ጉዳት የለም ብለዋል፡፡ ከሌሎች በድርቅ ከተጠቁ የአገሪቱ አካባቢዎች በተለይ በሰሜን ወሎና በትግራይ ደቡባዊ ዞን የተከሰተው ድርቅ ግን ቀደም ብሎ ሊሠራ ይገባ የነበረው ሥራ በተለያዩ ምክንያቶች ከመደነቃቀፋቸው ጋር የተከሰተ ነው በማለት ነዋሪዎች ተናግረዋል፡፡በሁለቱ የክልሉ አካባቢዎች በከርሰ ምድር ውኃ መስኖ ለማልማት የሚያስችሉ ጉድጓዶች ቢቆፈሩም፣ የጉድጓዶቹ ሥራ አለመጀመር አካባቢዎች እንደገና በድርቅ እንዲጠቁ ምክንያት መሆኑ ተገልጿል፡፡ውድነህ ዘነበ እና ዳዊት ታዬ